**4. Levél a Kisjézusnak**

*„Fogadd el egész szívemet, egész akaratomat*

*és add, hogy így az igaz szeretetet csillapítsam;*

*amit adtál nekem, azt Neked visszahozom*

*fenntartás nélkül - ez a legnagyobb boldogságom.*

*Tetszésed szerint rendelkezz mindig vele,*

*csak egyet adj meg: hogy szeresselek!*

*Add hinnem, hogy mint szemed drága fényét,*

*szeretsz engem mindig, bárhol is legyek.”*

A sötétzárka után Kentenich atyát a koblenzi börtönbe zárták. A nővérek mindent megtettek, hogy kapcsolatban maradjanak vele, és abban reménykedtek, hogy szabadon engedik.

1941 karácsonya előtt a schönstatti nővérek egyike, Mariengard nővér gyermekkori élményét felidézve levelet írt a Kisjézusnak. Ebben azt kérte az Üdvözítőtől, hogy Kentenich atya kiszabadulhasson. Így szólt a levél:

*„Kedves Kisjézus!*

*Közeledik Szenteste, amikor újra leszállsz a Földre és még meg sem írtam Neked, hogy mit hozzál. Pedig minden évben hozol a jó gyerekeknek sok szép ajándékot. Ezekről szívesen lemondok, csak Apa jöhessen haza.*

*Idén ugyanis nagyon nagy kéréssel fordulok hozzád. Kedves jó Apánk már olyan rég távol van tőlünk és mind vágyunk utána. Nem tennéd meg, kérlek, hogy amikor Szenteste leszállsz a földre, egy angyalt küldesz Apához? Akkor hirtelen egész világos lenne a cellájában. Az angyal azt mondaná: Ne félj, nagy örömet hirdetek Neked. Ma Schönstattban megszületett a Megváltó! Siess a kápolnába! Ott találod a gyermeket anyja karján! És akkor sok angyal jelenne meg és helyet csinálnának az úton a szentélyig. Ott nézné meg a pásztorjátékot. („A szent éj csodája” címűt) A gyermek azt mondaná: Most már mindig itt maradhatsz nálam és sokat mesélhetsz rólam a gyerekeidnek, hogy anyám kezénél fogva eltaláljanak hozzám. És minden schönstatti gyermek túláradó örömben úszna és egész éjszaka Neked és Anyádnak zengene dicséretet. És még később is sokan beszélnének a Szent éj csodájáról.*

*Ugye, kedves Kisjézus, már csak kettőt kell aludnom és itt a karácsony: egészen erősen bízom benne, hogy teljesíted a kérésemet, hiszen te hatalmas vagy és karácsonykor minden jó gyereket megajándékozol…”*

A levél eljutott a főnök nővérhez, majd Kentenich atyához… és mindenki várta a szent éj csodáját.

Tudjuk, hogy Isten jó és hatalmas, hogy szereti a "jó gyerekeket", az olyanokat, mint Mariengard nővér, mint Kentenich atya és még sok más gyereket… meg a „nem jó gyerekeket” is.

Mi „jó gyerekek” vagyunk? Isten kedvencei, szemefénye? Vagy „nem jó gyerekek”? Mit gondolunk magunkról?

Írtunk-e már Istenek levelet?

Volt-e már, hogy gyermeki bizalommal, hitből fakadó meggyőződéssel fordultunk Istenhez csodáért? Reménykedtünk, könyörögtünk, rimánkodtunk a csodáért?

Volt-e már, hogy biztosak voltunk abban, hogy Isten teljesíti kérésünket, hiszen Ő jó, szeret és mindenható?

Hogyan érkezett meg kérésünkre a válasz, "a szent éj csodája"?

A várakozás nem csak az advent sajátossága, miképpen a szent éj csodája sem csak karácsonykor történik meg… és gyakran nem is úgy, ahogyan mi képzeljük. Addig is marad a várakozás és a gyermeki bizalom.

A tiszta, egyszerű, gyermeki és ártatlan lélek szimbóluma a fehér liliom, Kentenich atya kedvenc virága. *(Lilium candidum)*

**

*Miatyánk….*

*Üdvözlégy Mária…*